b'\n_START_ARTICLE_\nMichael Maier\n_START_PARAGRAPH_\nMichael Maier  (n. 1568 - d.1622), a fost un alchimist, medic, poet \xc8\x99i filozof german.\n_START_SECTION_\nBiografie\n_START_PARAGRAPH_\nMichael Maier s-a n\xc4\x83scut \xc3\xaen 1568 la Rendsburg, \xc3\xaen ducatul Holstein, pe teritoriul actualului land Schlesswig-Holstein, situat \xc3\xaen nordul extrem al Germaniei, \xc3\xaen apropierea grani\xc8\x9bei cu Danemarca. De altfel, \xc3\xaen vremea respectiv\xc4\x83 regiunea se afla sub suzeranitate danez\xc4\x83. \xc3\x8emp\xc3\xa2nzit\xc4\x83 cu ora\xc8\x99e-port la Marea Baltic\xc4\x83, precum Kiel, Lubeck sau Rostock, care formaser\xc4\x83 \xc3\xaen epoca medieval\xc4\x83 a\xc8\x99a-numita Liga Hanseatic\xc4\x83, aceast\xc4\x83 regiune era puternic\xc4\x83 \xc8\x99i prospera din punct de vedere economic, iar aceast\xc4\x83 posteritate adusese cu sine o \xc3\xaenflorire \xc8\x99i \xc3\xaen celelalte domenii._NEWLINE_\xc3\x8en copil\xc4\x83rie, Michael a primit o educa\xc8\x9bie umanist\xc4\x83, bazat\xc4\x83 \xc3\xaen principal pe studiul limbii latine \xc8\x99i a literaturii antice. \xc3\x8en acest context, nu e de mirare c\xc4\x83 \xc3\xaencepe s\xc4\x83 compun\xc4\x83 el \xc3\xaensu\xc8\x99i poezii \xc3\xaen limba latin\xc4\x83. \xc3\x8entre 1587 \xc8\x99i 1591, Maier urmeaz\xc4\x83 cursurile Universit\xc4\x83\xc8\x9bii din Rostock, la acea vreme cea mai prestigioas\xc4\x83 institu\xc8\x9bie de \xc3\xaenv\xc4\x83\xc8\x9b\xc4\x83m\xc3\xa2nt superior din regiune. Aici, Michael a studiat fizica, matematica, logica, astronomia \xc8\x99i medicina, dar \xc3\xaen 1591 a revenit acas\xc4\x83 f\xc4\x83r\xc4\x83 s\xc4\x83 \xc3\xae\xc8\x99i fi sus\xc8\x9binut examenele finale \xc8\x99i s\xc4\x83 fi intrat \xc3\xaen posesia diplomei. A stat acas\xc4\x83 c\xc3\xa2teva luni, perioad\xc4\x83 \xc3\xaen care a scris dou\xc4\x83 poeme \xc3\xaen limba latin\xc4\x83, dedicate familiei Rantzau, protectorii tat\xc4\x83lui s\xc4\x83u._NEWLINE_\xc3\x8en 1592 \xc8\x99i-a reluat studiile, de aceast\xc4\x83 dat\xc4\x83 la Universitatea din Frankfurt pe Oder, unde \xc8\x99i-a ob\xc8\x9binut \xc8\x99i licen\xc8\x9ba. Concomitent, a continuat s\xc4\x83 scrie poeme \xc3\xaen limba latin\xc4\x83, sub numele de Hermes Malavici (o anagram\xc4\x83 a numelui s\xc4\x83u real, sub forma latin\xc4\x83 de Michael Maiervs). Studiile nu s-au oprit \xc3\xaens\xc4\x83 odat\xc4\x83 cu ob\xc8\x9binerea licen\xc8\x9bei, ci a frecventat \xc3\xaen continuare cursurile universit\xc4\x83\xc8\x9bii din Padova \xc8\x99i apoi ale celei din Basel, unde \xc8\x99i-a ob\xc8\x9binut titlul de doctor \xc3\xaen medicin\xc4\x83, \xc3\xaen 1596. La numai un an dupa ce devenise doctor, \xc3\xaen 1597, Maier revenise aproape de cas\xc4\x83, la Rostock, unde practic\xc4\x83 medicina. Apoi, pentru o scurt\xc4\x83 perioad\xc4\x83 de timp, \xc8\x99i-a exercitat meseria \xc3\xaen alte dou\xc4\x83 ora\xc8\x99e de la Marea Baltic\xc4\x83: Danzig \xc8\x99i Konigsberg._NEWLINE_Din primii ani ai secolului al XVI-lea dateaz\xc4\x83 \xc8\x99i interesul s\xc4\x83u pentru alchimie, care \xc3\xael conduce, \xc3\xaen cele din urm\xc4\x83, spre curtea de la Praga a lui Rudolf al II-lea al Sf\xc3\xa2ntului Imperiu Roman. Ajuns \xc3\xaen capitala Imperiului \xc3\xaen 1608, peste numai un an devine medic al cur\xc8\x9bii \xc8\x99i, mai ales, consilierul personal al \xc3\xaemp\xc4\x83ratului Rudolf. \xc3\x8en anii petrecu\xc8\x9bi al\xc4\x83turi de Rudolf al II-lea - aflat deja spre sf\xc3\xa2r\xc8\x99itul domniei, \xc3\xaen perioada \xc3\xaen care puterea fratelui s\xc4\x83u, arhiducele Matthias, devenea tot mai mare - Maier dispune at\xc3\xa2t de timpul, c\xc3\xa2t \xc8\x99i de fondurile \xc8\x99i de sus\xc8\x9binerea necesar\xc4\x83 pentru a se dedica cercet\xc4\x83rilor alchimice \xc8\x99i descifr\xc4\x83rii tainelor naturii \xc3\xaen general \xc8\x99i ale naturii umane \xc8\x99i ale posibilit\xc4\x83\xc8\x9bilor fiin\xc8\x9bei umane de perfec\xc8\x9bionare, \xc3\xaen special._NEWLINE_Dup\xc4\x83 moartea \xc3\xaemp\xc4\x83ratului Rudolf al II-lea, Maier \xc8\x99i-a continuat studiile \xc3\xaen domeniul ocultismului, dar a prins \xc8\x99i gustul vie\xc8\x9bii de la cur\xc8\x9bile regale. Prin urmare, a petrecut un timp \xc3\xaen Anglia, la curtea lui Iacob I, apoi \xc3\xaen Germania, pe l\xc3\xa2ng\xc4\x83 principele de Nassau, un alt mare protector al alchim\xc8\x99tilor, chiar dac\xc4\x83 nu beneficia de puterea, bog\xc4\x83\xc8\x9bia \xc8\x99i influen\xc8\x9ba lui Rudolf al II-lea. Ca urmare a studiilor desf\xc4\x83\xc8\x99urate \xc3\xaencep\xc3\xa2nd din primii ani ai secolului al XVI-lea, Maier publica, \xc3\xaen 1617, "Atalanta fugiens", lucrare de alchimie care cuprindea nu numai epigrame \xc8\x99i discursuri, ci \xc8\x99i imagini \xc8\x99i cincizeci de compozi\xc8\x9bii muzicale, numite fugi. \xc3\x8en 1619, Michael Maier devenea medicul principelui Moritz von Hessel-Kassel, iar \xc3\xaen 1620 \xc3\xae\xc8\x99i stabilea resedin\xc8\x9ba la Magdeburg, unde a continuat s\xc4\x83 practice medicina. Aici avea s\xc4\x83 \xc8\x99i \xc3\xaenceteze din via\xc8\x9b\xc4\x83, \xc3\xaen 1622, \xc3\xaen v\xc3\xa2rsta de numai 54 de ani, l\xc4\x83s\xc3\xa2nd \xc3\xaen urma sa mai multe studii nepublicate.'